Garstad (Nærøysund)

Garstad er ei bygd og kirkested som ligger på øya Mellom-Vikna i Nærøysund kommune. Bygda ligger ca 25 km vest for Rørvik (Fv 770 / Garstadveien).

Garstad er en grunnkrets i kommunen og har 75 innbyggere pr 1. januar 2021.

Fra Garstad er det bussforbindelse til Rørvik og Austafjord.

Viplast AS er den største arbeidsgiveren i bygda (ca. 30 ansatte). Båt- og motorservice AS har også etablert en avdeling i bygda. På Garstad finner vi også Garstad kai.  

Garstad ble kirkested etter Trondhjems Reformats 1589. Den første kirken ble bygd her i 1590 - 1592, og den ble vigslet den 1. november 1592. Kirka var Viknas hovedkirke i over 200 år før den brant ned til grunnen etter er lynnedslag den 20. januar 1854. Bare to år etter var den nye Garstad kirka, som står her idag, gjenoppbygd på samme tomta. Dagens kirke ble vigslet den 4. juli 1856.

På Garstad står Fiskarbautaen som ble reist i 1948 til minne om omkomne sjøfolk og fiskere i Vikna.

Garstad er et tidligere poststed. Vikten poståpneri ble opprettet der 27.5.1871, og den 1.10.1899 ble navnet endret til Gardstad. (Garstad hadde postnummer 7920 fram til 2009). Postkontoret ble nedlagt 1.6.1989.  
Når både skolen og butikken i bygda ble nedlagt på 1980-tallet, var det ungdomslaget på stedet, UL Heimdal, som tok affære. Årsmøtet i UL Heimdal i 1985 ble begynnelsen på det som trygt kan kalles en ny start for den lille bygda. Her kom ideen om å starte en fabrikk for produksjon av isoporkasser for den lokale oppdretts- og fiskeindustrien. Ungdomslaget ble drivkraft og største aksjonær, og brorparten av innbyggerne gikk også inn med aksjer. Et nytt fabrikkbygg ble satt opp og produksjonsutstyr kjøpt inn. Viplast AS ble en realitet.

UL. Heimdal har i flere år stått som arrangør av "Garstad-dagan".  En årlig revy er blant høydepunktene som samler et stort publikum. Laget er med på å skape kulturinteresse i kommunen ved å arrangere teaterkurs . UL Heimdal står også for oppsetningen av "Trua og Saltet" et spel som har gjort Vikna og kystkulturen kjent langt utover kommunens grenser. Spelet blir satt opp i Garstadvågen. UL Heimdal ble tildelt Vikna kommunes kulturpris i 2009. Ungdomslaget har et eget forsamlingshus på Garstad, Garstad grendahus. Grendahuset brukes til fester, teateroppsetninger, revyer og andre arrangement, og mang en viknaværing har slitt sine dansesko her.

Fra Garstad går Bergsnovveien ca. 6,5 km sørvestover til Bergsnov, som var hjemgården til lensmann og stortingsmann Peder Anzjøn.         
Ca. 1,5 km før Bergsnov ligger et veidele på Bergsnovveien, der Vågsengveien fortsetter sørvestover ca 1 km til Vågsenget bygdetun. Vågsenget var barndomsheimen til Paul Woxeng (1883-1967), en pioner når det gjelder museumsdrift i Norge. I 1919, etter et opphold i USA, grunnla han et privat museum, Woxengs Samlinger, med over 3.000 gjenstander. I 1932 bygde han et eget hus til sin samling av gamle bruksting bak våningshuset på Vågsenget.

I 1970 overtok daværende Vikna kommune samlingene på Vågsenget. Samtidig ble 14 dekar av eiendommen fradelt som bygdetun. Etter hvert ble det aller meste av Woxengs Samlinger flytta til Berggården, et handelssted på Rørvik fra 1879. Berggården ble overtatt av kommunen på starten av 1970-tallet og ble hovedsete for Woxengs Samlinger - seinere Kystmuseet i Nord-Trøndelag. Både administrasjonen og de viktigste utstillingene er i dag flytta over i det nye kystkultursenteret - Norveg - som stod ferdig sommeren 2004.

Like sørøst for Garstad ligger Svinøya, kjent fra NRK-serien: Der ingen skulle tru at nokon kunne bu

Kjente personer fra Garstad 
 Peder Ansjøen - lensmann og stortingsmann
 Ivar Kirkeby-Garstad - lensmann, stortingsmann og statsråd
 Lars Kirkeby-Garstad - gårdbruker, politiker og ordfører
Paul Woxeng - museumspioner, lokalhistoriker og skribent

Referanser 

Bosetninger i Nærøysund
Bygder og grender i Trøndelag